National 


Cotidian fondat in 1997 


Acasă » Economie » Țeapa investiţiilor din fonduri europene. Orașele României, înglodate în datorii 


2024-04-10 


Ţeapa investiţiilor din fonduri europene. Orașele României, 
înglodate în datorii 


Mirajul investiţiilor din fonduri europene începe să se destrame. Orașele au 
nevoie de peste 8 miliarde de lei ca să co-finanţeze proiectele blocate, în caz 
contrar riscând să dea toți banii înapoi și să mai plătească și despăgubiri 
firmelor implicate. Ministerul Finanţelor cere Guvernului să aprobe noi 
împrumuturi primăriilor din localităţile care derulează astfel de proiecte, 
înglodându-le, astfel, în datorii pe care nu le pot achita. Banii pentru aceste 
împrumuturi vor veni din privatizare, semn că se mai pregătesc niște vânzări ale 
activelor statului. 


Din 2007, de când a fost băgată în UE, România nu reușește să acceseze decât simbolic 
fonduri europene. Cauzele sunt multiple, dar cele principale sunt legate de birocraţia și 
hârțogăraia excesive cerute de Bruxelles și, evident, de lipsa banilor pentru co-finanțări. 


Și cum, vorba aceea, ban la ban trage, fondurile europene sunt direcționate și 
programate tot pentru statele bogate din UE. În ultima vreme, actuala coaliție tot zorește 
accesarea proiectelor europene, alea pe fostul exercițiu financiar, unde sunt restanţe 
majore, pentru că pe actualul exercițiu, unde celelalte țări aproape că au epuizat 
alocarea, România nici nu poate visa să înceapă ceva. 


Presaţi de la centru, primarii de la noi s-au apucat și ei să deruleze proiecte, trezindu-se 
în situația cumplită de a se tot împrumuta pentru co-finanțările obligatorii, pentru ca, în 
final, să se blocheze total. Ministerul Finanţelor cere, într-un proiect de ordonanţă de 
urgenţă, să aloce noi împrumuturi primăriilor, care, pe fondul dublării prețurilor la orice, 
nu mai au bani să finalizeze proiectele. 


Potrivit ministerului, pentru co-finanțări este nevoie urgentă de vreo 4 miliarde lei, însă 
necesarul este de peste 8 miliarde de lei. "În situația în care proiectele sau operaţiunile 
nefinalizate sau nefuncționale nu sunt implementate integral și nu sunt operaţionalizate 
până la data de 31 decembrie 2024, în condiţiile asumate de beneficiari prin actele 
adiționale încheiate, autoritatea de management decide încetarea contractelor de 


finanţare, precum și restituirea de către beneficiari a sumelor primite din fonduri externe 
nerambursabile, împreună cu cofinanţarea de la bugetul de stat și plata eventualelor 
dobânzi și penalități”, semnalează Ministerul Finanţelor. 


Dezastru economic 


Cheltuielile unităților administrativ-teritoriale au fost influențate de conjunctura 
economică defavorabilă, iar, în contextul actual, veniturile la bugetele locale ale unităţilor 
administrativ-teritoriale au fost afectate semnificativ faţă de anul precedent, susține 
Ministerul Finanţelor. 


"În prezent, sunt încă în implementare proiecte cu finanțare nerambursabilă din perioada 
de programare 2014-2020, ce trebuie trebuiau finalizate până la 31 decembrie 2023, dar 
care, din diferite motive, au fost declarate ca fiind nefinalizate sau nefuncționale la 
atingerea termenului de eligibilitate a perioadei de programare bugetară 2014-2020. 
Potrivit art.15, alin.(2), respectiv art.17, alin.(5) din Ordonanţa de Urgenţă a Guvernului 
nr.36/2023, privind stabilirea cadrului general pentru închiderea programelor operaţionale 
finanţate în perioada de programare 2014-2020, în cazul proiectelor nefinalizate și 
nefuncționale, cheltuielile necesare finalizării/operaţionalizării acestor operațiuni, 
efectuate de beneficiari după data de 31.12.2023, reprezintă cheltuieli neeligibile și se 
suportă de către beneficiari din bugetele proprii”, se arată în expunerea de motive a 
proiectului de ordonanţă de urgenţă. 


Hai cu privatizarea! 


Pentru a sprijini unităţile administrativ-teritoriale în vederea finalizării proiectelor cu 
finanţare din fonduri externe nerambursabile de la Uniunea Europeană, inclusiv cele care 
beneficiază de fonduri prin PNRR, precum și pentru creșterea absorbției fondurilor 
europene, Ministerul Finanţelor a identificat mecanismul de împrumuturi din veniturile din 
privatizare. Banii vor fi folosiți pentru asigurarea cofinanţării proiectelor finanțate din 
fonduri externe nerambursabile, inclusiv a cheltuielilor neeligibile asociate proiectelor și a 
asigurării sumelor necesare implementării proiectelor finanţate prin PNRR, aflate în 
sarcina bugetului local, evidențiate distinct în fiecare contract. 


"Neadoptarea măsurilor propuse poate conduce la blocarea implementării proiectelor, cu 
efecte asupra gradului de absorbţie a fondurilor alocate României și, mai ales, asupra 
creșterii riscului de dezangajare automată a acestor fonduri, putând conduce la blocarea 
proiectelor, la rezilierea contractelor de finanțare și, implicit, la dezangajarea sumelor 
alocate de către Comisia Europeană, la grevarea bugetului de stat cu sumele necesare 
finalizării proiectelor contractate, precum și cu sumele suplimentare, reprezentând 
prejudiciu și cheltuieli de judecată stabilite de către instanţele de judecată”, mai 
precizează Ministerul Finanţelor. 


